चुनाव में अकाली-भाजपा का विरोध करेंगे कारोबारी
पटियाला। दीवालीसे पहले सैंपलिंग को लेकर सेहत महकमे के 3 अफसरों पर भ्रष्टाचार के आरोप लगाने वाले शहर के कारोबारियों ने कार्रवाई होने के बाद चुनाव में अकाली-भाजपा गठबंधन के विरोध का ऐलान किया है। सरहंदी बाजार में मंगलवार दोपहर बाद पटियाला व्यापार मंडल की मीटिंग में प्रधान विजय कंपानी ने कहा कि इस मुद्दे पर 15 दिसंबर को सद्भावना रैली से पहले डिप्टी सीएम को काली झंडियां दिखाने का ऐलान किया था।
उनके ओएसडी चरणजीत बराड़ ने एक हफ्ते में उनसे मीटिंग कराने का भरोसा देकर प्रदर्शन मुल्तवी कराया था। 15 दिन बीतने के बाद भी मीटिंग डिप्टी सीएम से नहीं कराई है। इससे शहर के कारोबारी नाराज हैं। सेहत अफसरों के खिलाफ कार्रवाई को लेकर टालमटोल किया जा रहा है। यहां अश्वनी कुमार, सुरिंदर सिंह निक्कू, राकेश मंगला, डॉ. दुखभंजन सिंह, हरविंदर सिंह, रमेश कुमार, यश कुमार, सुरिंदर भाटिया ने कहा कि भ्रष्ट अफसर जहां भी जाएंगे कारोबारियों को परेशान करेंगे। अफसरों को सस्पेंड करने तक संघर्ष करेंगे।
hin_Deva hin_Deva hin_Deva